У працяг гутаркі пра Купалу ў міжнародным кантэксце дырэктар Дзяржаўнага літаратурнага музея Янкі Купалы Алена Ляшковіч падзялілася свежай шчаслівай навіной: літаральна напрыканцы верасня Дзяржаўны літаратурны музей Янкі Купалы прымаў удзел у Міжнародным конкурсе на лепшы славянскі музей ŽIVA ў Славеніі, дзе наш музей у спаборніцтве з 23 музеямі з 11 славянскіх краін перамог у адной з 5 конкурсных намінацый — “За лідарства” (For Leadership). Старшыня Міжнароднага фонду Янкі Купалы, пісьменніца, галоўны рэдактар газеты “Медыцынскі веснік” Таццяна Сівец агучыла надзённыя задачы фонду, у тым ліку пераклад творчасці нашага класіка на іншыя мовы. Сярод апошніх дасягненняў у гэтым сэнсе — выхад зборніка твораў Купалы ў Славакіі ў перакладзе на славацкую мову (зноў жа пры непасрэднай падтрымцы Мар’яна Серваткі). А ў найбліжэйшых планах — пераклад паэзіі Янкі Купалы на карэйскую мову. Ужо ёсць папярэдняя дамоўленасць з карэйскім бокам, што такі зборнік пабачыць свет на дзяржаўныя сродкі Паўднёвай Карэі.